Борис Пастернак
Зимна нощ

Превод от руски: Петър Велчев, 2008

chitanka.info

Зимна нощ[0]

Фучеше буря над света,

навред фучеше.

Гореше в стаята свещта,

свещта гореше.

Както мухи летят в рояк

към светлината,

връхлитаха парцали сняг

върху стъклата.

По тях стрелички и цветя[1]

студът лепеше.

Гореше в стаята свещта,

свещта гореше.

Две сенки по тавана все

блуждаха трепетни —

преплетени ръце, нозе,

съдби преплетени.

И чифт обувчици в нощта

на пода падаше,

и върху роклята свещта

със сълзи капеше.

В мъглата бяла, в пустошта

земята спеше.

Гореше в стаята свещта,

свещта гореше.

И пламъчето се люля,

и рой съблазни

трептяха с ангелски крила —

кръстообразни.

Цял месец бурята пищя

и сняг валеше.

Гореше в стаята свещта,

свещта гореше.

1946

[0] Стихотворението е свързано с началото на любовта между Пастернак и Олга Ивинска. За това ще стане дума по-нататък. ↑

[1] „Стрелички и цветя“ (в оригинала е „стрелички и колелца“) — древни символи, обозначаващи мъжкото и женското начало. По този начин поетът, още в началото на своята знаменита творба, зрително маркира любовния аспект на сюжета. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.